b'\n_START_ARTICLE_\nGregor Schlierenzauer\n_START_SECTION_\nOsobni \xc5\xbeivot\n_START_PARAGRAPH_\nRo\xc4\x91en je 7. sije\xc4\x8dnja u Innsbrucku. Sin je Paula i Angelike Schlierenzauer. Ima stariju sestru Gloriu i mla\xc4\x91eg brata Lukasa. Ujak mu je Markus Prock, jedan od najuspje\xc5\xa1nijih sanjka\xc5\xa1a svih vremena. Skokove je po\xc4\x8deo trenirati sa osam godina. Zavr\xc5\xa1io je ski-gimnaziju u Stamsu, koju su poha\xc4\x91ali mnogi uspje\xc5\xa1ni austrijski sporta\xc5\xa1i. Od ro\xc4\x91enja je gluh na lijevo uho.\n_START_SECTION_\nPo\xc4\x8detak seniorske karijere\n_START_PARAGRAPH_\nU velja\xc4\x8di 2006. sa samo 16 godina osvojio je zlatnu medalju na Svjetskom juniorskom prvenstvu u Kranju. Nakon toga austrijski trener Alexander Pointner pozvao ga je u reprezentaciju. U svjetskom kupu debitirao je u Oslu. Osvojio je 24. mjesto, odli\xc4\x8dan rezultat za \xc5\xa1esnaestogodi\xc5\xa1njaka. Na\xc5\xbealost, to je bilo zadnje natjecanje sezone prije Planice, za koju je Schlierenzauer ipak bio premlad. Te godine na ljetnom Grand Prixu navjestio je dobru idu\xc4\x87u sezonu.\n_START_SECTION_\nSezona 2006./2007.\n_START_PARAGRAPH_\nPropustio je otvaranje sezone u Kuusamu. No njegovi dani do\xc5\xa1li su u norve\xc5\xa1kom Lillehammeru. Prvi dan je ostao na korak do postolja, bio je \xc4\x8detvrti. Idu\xc4\x87i dan je postao jedan od najmla\xc4\x91ih skaka\xc4\x8da koji je pobijedio u Svjetskom kupu, sa ne\xc5\xa1to vi\xc5\xa1e od 16 godina i 10 mjeseci, i to u svom tre\xc4\x87em nastupu. Pobijedio je i bio tre\xc4\x87i i u \xc5\xa1vicarskom Engelbergu. Na Novogodi\xc5\xa1njoj turneji pobijedio je u Oberstdorfu i Bischofshofenu, bio 4. u Garmisch-Partenkirchenu, no u rodnom Innsbrucku bio je tek 11. Zbog toga je Turneju zavr\xc5\xa1io na drugom mjestu. Na Svjetskom prvenstvu u Sapporu osvojio je zlato s timom (Wolfgang Loitzl, Andreas Kofler, Thomas Morgenstern). Do kraja sezone bio je drugi u ukupnom poretku, ali kako je Pointner smatrao da je jo\xc5\xa1 uvijek neiskusan za Planicu, zavr\xc5\xa1io je \xc4\x8detvrti.\n_START_SECTION_\nSezona 2007./2008.\n_START_PARAGRAPH_\nSezona 2007./2008. bila je njegova dotada najbolja. Nakon po\xc4\x8detne dominacije njegova sunarodnjaka Thomasa Morgensterna i njegovih 6 uzastopnih pobjeda, do pobjede je do\xc5\xa1ao u Garmisch-Partenkirchenu, na Novogodi\xc5\xa1njoj turneji, nakon drugog mjesta u Oberstdorfu. Natjecanje u Innsbrucku bilo je otkazano i premje\xc5\xa1teno u Bischofshofen, gdje su onda trebala biti dva natjecanja. Nakon petog mjesta na prvom natjecanju, drugi dan je zbog lo\xc5\xa1ih uvjeta kao i mnogi favoriti otpao ve\xc4\x87 u prvoj seriji, bio je 42. Tako je ukupnu pobjedu prepustio legendarnom Fincu Janne Ahonenu, kojemu je to bila rekordna peta pobjeda. Pobijedio je u poljskim Zakopanima. Propustio je natjecanja u japanskom Sapporu i upropastio \xc5\xa1ansu da preotme Morgensternu prvo mjesto u ukupnom poretku. Napokon je dobio \xc5\xa1ansu i na letaonici, na Svjetskom prvenstvu u Oberstdorfu. Postao je najmla\xc4\x91i svjetski prvak u letovima sa ne\xc5\xa1to vi\xc5\xa1e od 18 godina i jednim mjesecom. Idu\xc4\x87i dan osvojio je i timsko zlato, zajedno sa Morgensternom, Kochom i Koflerom. Sudjelovao je i na Nordijskoj turneji. Nakon drugog i \xc4\x8detvrtog mjesta, pobijedio je u Lillehammeru i Oslu te osvojio turneju. Pobijedio je na oba natjecanja na finalu Svjetskog kupa na Planici, gdje je i postavio tada\xc5\xa1nji austrijski rekord od 233,5 metara. Iako je pobijedio na zadnja \xc4\x8detiri natjecanja sezone, u ukupnom poretku zavr\xc5\xa1io je iza Morgensterna.\n_START_SECTION_\nSezona 2008./2009.\n_START_PARAGRAPH_\nTo je sezona njegove apsolutne dominacije. Nakon tre\xc4\x87eg mjesta u Kuusamu, pobijedio je i bio tre\xc4\x87i u Trondheimu. Nakon nekoliko postolja pobijedio je u Engelbergu. Na Novogodi\xc5\xa1njoj turneji bio je tri puta \xc4\x8detvrti i jednom drugi. Pobijedio je na oba natjecanja na letaonici u Kulmu, gdje je i postavio rekord skakaonice od 215,5 metara. Nakon drugog mjesta na prvom natjecanju u Zakopanima, idu\xc4\x87i dan zapo\xc4\x8deo je niz od 6 pobjeda (izjedna\xc4\x8dio se s Morgensternom, Ahonenom i Mattijem Hautam\xc3\xa4kijem). Na Olimpijskoj skakaonici u Whistleru postavio je rekord od 149 metara. Nizu pobjeda do\xc5\xa1ao je kraj na letaonici u Oberstdorfu, gdje je zavr\xc5\xa1io tek osmi. Na Svjetskom prvenstvu u Liberecu osvojio je srebro na maloj skakaonici i zlato s austrijskim timom (Wolfgang Loitzl, Koch, Morgenstern). Na velikoj skakaonici u lo\xc5\xa1im uvjetima (odr\xc5\xbeana samo jedna serija, iznena\xc4\x91uju\xc4\x87a pobjeda Andreasa Kuettela) bio je \xc4\x8detvrti. Sa dvije pobjede, jednim tre\xc4\x87im i jednim desetim mjestom osvojio je Nordijsku turneju. Na Planici upisao je rekordnu trinaestu pobjedu i tako zaklju\xc4\x8dio sezonu iz snova. Na\xc5\xbealost, nekoliko dana po zavr\xc5\xa1etku sezone te\xc5\xa1ko se ozlijedio i morao propustiti po\xc4\x8detak ljetne sezone.\n_START_SECTION_\nSezona 2009./2010.\n_START_PARAGRAPH_\nZa Schlierenzauera je sezona po\xc4\x8dela neobja\xc5\xa1njivo slabo, tek devetnaestim mjestom u Kuusamu. No, ve\xc4\x87ina favorita je tada podbacila tako da to nije imalo utjecaja na daljnji tijek sezone. Starim navikama vratio se na idu\xc4\x87em natjecanju u Lillehammeru gdje je pobijedio. Osvojio je prvo i drugo mjesto u Engelbergu. Na Novogodi\xc5\xa1njoj turneji pobijedio je u Garmischu i rodnom Innsbrucku, no bio je tek deveti i \xc5\xa1esti na ostala dva natjecanja. To nije bilo dovoljno za pobjedu nad iznena\xc4\x91uju\xc4\x87e dobrim Koflerom. Pobijedio je na letaonici u Kulmu. Tada vode\xc4\x87i u Svjetskom kupu, odlu\xc4\x8dio je propustii Sapporo, \xc5\xa1to je na kraju i odlu\xc4\x8dilo sezonu. Simon Ammann, glavni konkurent, napravio je neuhvatljivu prednost nad Schlierenzauerom. Vratio se sa dvije pobjede u Zakopanima. Na generalnoj probi prije Olimpijskih igara, pobijedio je u Willingenu. Olimpijske igre bile su odli\xc4\x8dne: dvije bronce (oba puta iza Ammanna i Adama Ma\xc5\x82ysza) i timsko zlato (Loitzl, Kofler, Morgenstern). Austrijanci su o\xc4\x8dekivano "potukli" konkurenciju s rekordna 72,2 boda prednosti. Nije uspio obraniti Nordijsku turneju, \xc4\x8dak nije do\xc5\xa1ao niti do pobjede. Na Planici je na Svjetskom prvenstvu u letovima bio drugi. Austrijski tim ispri\xc4\x8dao je jo\xc5\xa1 jednu odli\xc4\x8dnu sportsku pri\xc4\x8du: Osvojili su zlato (Loitzl, Morgenstern, Koch, Schlierenzauer) s rekordnom prednosti od 99,1 boda nad drugoplasiranim Norve\xc5\xbeanima, te je njihov tim od \xc4\x8dak \xc5\xa1est skaka\xc4\x8da koji mogu me\xc4\x91u najboljih deset jedan od najboljih u povijsti. Schlierenzauer je rekao kako je zadovoljan sezonom, s obzirom da je bio ozlje\xc4\x91en prije njenog po\xc4\x8detka, te za vrijeme sezone dva puta bio bolestan (za vrijeme obe turneje: Novogodi\xc5\xa1nje i Nordijske).\n_START_SECTION_\nSezona 2010./2011.\n_START_PARAGRAPH_\nSezona nije zapo\xc4\x8dela dobro za Schlierenzauera, tek \xc4\x8detrnaestim mjestom u Kuusamu. Nakon nekoliko plasmana izvan prvih 10, odlazi trenirati da bi popravio formu. Prilikom pada ozljedio je koljeno te propustio prve dvije stanice Novogodi\xc5\xa1nje turneje. Vratio se tek u Innsbrucku. Prvi put u sezoni na postolje je stao kao tre\xc4\x87eplasirani, na natjecanju u skija\xc5\xa1kim letovima u Oberstdorfu. Odmah na idu\xc4\x87em natjecanju, na najve\xc4\x87oj skakaonici na svijetu u Vikersundu podijelio je pobjedu sa svjetskim rekorderom Johanom Remenom Evensenom. To je bila pobjeda s drugom najve\xc4\x87om razlikom u povijesti Svjetskog kupa (46,6 bodova). Tad je tre\xc4\x87e mjesto osvojio Simon Ammann. Idu\xc4\x87i dan opet je pobijedio. Evensen je bio drugi, a Ma\xc5\x82ysz tre\xc4\x87i. Na SP-u u Oslo na individualnom natjecanju na srednjoj skakaonici bio je osmi, a dan kasnije je o\xc4\x8dekivano sa Kochom, Koflerom i Morgensternom osvojio timsko zlato na srednjoj skakaonici. 3. o\xc5\xbeujka osvojio je zlato na velikoj skakaonici, ostaviv\xc5\xa1i Morgensterna iza sebe za samo 0,3 boda. Dva dana kasnije je osvojio timsko zlato na velikoj skakaonici, tako\xc4\x91er sa Kochom, Koflerom i Morgensternom. Tako su se on i Morgenstern s prvenstva vratili obojica s tri zlata, a Austrija je u svih 5 (4 mu\xc5\xa1ka+ 1 \xc5\xbeensko) natjecanja u skokovima osvojila zlatnu medalju i tako dokazala svoju dominaciju. 18. o\xc5\xbeujka pobijedio je na letaonici na Planici, ispred sunarodnjaka Morgensterna i Kocha.'